Imtella' Lulju 26, 2020 - Aġġornata 26 Ta' Lulju, 2020 5:06pm Il-Prim Ministru u Mexxej tal-Partit Laburista Dr Robert Abela qal li x-xhur li għaddew urew kemm il-Gvern huwa wieħed ta' stoffa. Qal li s-suċċess li kiseb il-pajjiż ma kienx b'kumbinazzjoni u li Malta se tkompli tgħix in-normali għada u pit għada. L-għeluq tal-Konferenza Ġenerali kien indirizzat wkoll mid-Deputat Mexxej tal-Partit Laburista Daniel Micallef u l-President il-ġdid tal-partit Ramona Attard. Fl-għeluq tal-Konferenza Ġenerali l-Prim Ministru u l-Mexxej tal-Partit Laburista Robert Abela qal li d-differenza ewlenija bejn iż-żewġ forzi politiċi f'Malta tibqa' l-inklużivita li qal hi ċ-ċavvetta għas-suċċess tal-Parit. Qal li l-moviment Laburista huwa miftuħ għal kulħadd waqt li l-Partit Nazzjonalista jpoġġi l-partitarji tiegħu stess f'kategoriji differenti. Dr Abela stqarr li kien maħsud bl-aħħar żviluppi fl-Oppożizzjoni. Qal li huwa importanti li l-instabilta fil-Partit Nazzjonalita ma tmissx mal-pajjiż. Il-Prim Ministru Abela qal li biex pajjiż jegħleb l-isfidi irid ikun kontinwament iffukat u r-riżultati ekonomiċi jixhdu l-ħidma tal-Gvern. Qal li l-aġenzija ta' kreditu wriet viżjoni ottimista għal ekonomija ta' pajjiżna u li l-Kummissjoni Ewropea qed tbassar li Malta se jkun l-ewwel pajjiż li jirkupra mill-impatt ekonomiku tal-Coronavirus. Qal f'dawn l-aħħar erba' ġimgħat naqas il-qgħad f'Malta u nħolqu 4,000 impjieg ġdid. Il-Prim Ministru Abela tkellem ukoll dwar is-suċċess li kellha Malta fin-negozjati għall-pakkett ta' fondi Ewropej għas-seba snin li ġejjin. "In-numri ma kienu xejn sbieħ għal pajjiżna għaliex il-fondi jiddependu fuq kemm pajjiż sejjer ħażin. Iktar ma tkun sejjer ħażin aktar tieħu u allura s-suċċess ta' pajjiżna kien l-aktar arma kontra tagħna. Iżda ma qtajniex qalbna." Dr Abela qal li suċċess f'dawn in-negozjati huma dovuti wkoll għall-bidliet importanti li għamlet Malta fis-saltna tad-dritt. Appella lill-Oppożizzjoni biex nhar il-Erbgħa fil-Parlament tivvota favura l-emendi li ġew approvati mill-Kummisjoni Venezja u l-Kummissjoni Ewropea. Qal li wara xhur twal jikkritikaw is-saltna tad-dritt f'Malta l-Oppożizzjoni issa tidher li se tivvota kontra. Qal li dan ma jagħmilx sens u appella biex titwarab il-pika u l-vot jittieħed favur il-poplu. Dr Abela qal bħal dan iż-żmien sena Malta se jkollha t-test importanti tal-Moneyval u li l-Gvern hu impenjat jikseb riżultat mill-aqwa. Dwar il-kwistjoni tal-immigrazzjoni l-Prim Minsitru Abela qal li jifhem it-tħassib tal-Maltin speċjalment dawk li jgħixu f'żoni milquta bħal Ħamrun u l-Marsa u wiegħed li se jkun hemm aktar preżenza ta' Pulizija. "Min jikser il-liġi u ma jħallix lill-Maltin u l-Għawdxin jgħixu bi kwiethom se nkunu iebsin ħafna. Min indaħħlu ġewwa darna nistennew li jġib ruħu sew." Il-Prim Ministru Abela semma kif f'dawn l-aħħar jiem il-Forzi Libjani waqfu mal-5,500 immigrant li kienu fi triqthom lejn Malta jew Lampedusa. Żied li l-Gvern se jibqa' pożittiv li jġib il-bidla u jieħu d-deċiżjonijiet li hemm bżonn.